Høyre og Ap i Pokémon-krangel på Stortinget

I Arbeiderpartiet oppfordres politikerne til å jakte pokémoner på Stortinget. – Nasjonalforsamlingen er ikke en lekeplass, svarer Høyre.

Oppdatert 29. juli 2016

Artikkelen er over fire år gammel

– Klokken ni pleier å være et perfekt tidspunkt, sier Torstein Tvedt Solberg (Ap), stortingsrepresentant i Finanskomiteen.

Han har nådd level 18 i Pokémon Go, delvis takket være pokémonene han har fanget på jobb.

Satt helt i ro: Fanget 600 pokémoner på et døgn

– På morgenmøtet til Arbeiderpartiets stortingsgruppe når vi bort til to pokéstops, så her fanger vi et par pokémoner hver morgen, forteller rogalendingen.

Mange kaffepauser

For Solberg er ikke alene om å bruke arbeidstiden på Stortinget til å spille Pokémon. Kommunikasjonsrådgiverne Bjørn Tore Hansen og Morten Kjennerud er begge på level 18, slik som Solberg, og sammen har de utviklet gode strategier for Pokémon-fangsten.

– Hver gang vi henter kaffe, kan vi nå to nye pokéstops som ikke er på Stortinget, og hvis det i tillegg ligger «lures» der, kan det fort bli ganske mange kaffepauser, sier Kjennerud, og ser ned på mobilen.

– Nå ser jeg også at det har dukket opp en «lure» på løven (et pokéstop), så da kan det kanskje passe å ta lunsj snart, fortsetter han.

FAVORITTPLASSEN: Ved dette vinduet i stortingssalen har Torstein Tvedt Solberg fanget noen av sine beste pokémoner. Foto: David Engmo VG

Oppfordrer alle til Pokémon-jakt

Kanskje skulle man tro at Pokémon-gjengen bak i hjørnet ved møtebordet hadde gjort seg upopulære blant partifellene, men den gang ei. Jonas Spildrejordet, mannen som leder sommerens morgenmøter i Aps stortingsgruppe, er nemlig full av positive ord om multitaskingen.

Ennå ikke hengt deg på Pokémon-bølgen?: VGs store Pokémon-guide

– De får jo med seg det de skal. Dessuten er de veldig til stede på møtene, så det får være greit.

– Så du frykter ikke at pokémonjakten går utover arbeidet?

– Nei, jeg gjør egentlig ikke det. I hvert fall nå på sommeren må det være lov til å fange noen pokémoner i tillegg til jobben som de ellers gjør, sier Spildrejordet, som selv bare har kommet til level 4.

– Mener du at spillingen kan ha en positiv effekt på arbeidet deres?

– Ja, jeg ser i hvert fall at alle som spiller det, er veldig glade og oppvakte, så jeg tenker at det umulig kan skade, sier han.

– Så du oppfordrer alle i Arbeiderpartiets stortingsgruppe til å spille Pokémon?

– Ja, jeg gjør egentlig det. Så lenge vi får unna de ordinære oppgavene, så synes jeg det er helt greit.

Høyre: – Unngår spill på Stortinget

Den samme oppfatningen deler ikke Heidi Nordby Lunde (H), som sitter i Finanskomiteen sammen med Torstein Tvedt Solberg.

Fikk du med deg? Kriminell ville fange pokémoner på politistasjon

– I Høyre er vi veldig positive til Pokémon Go og de effektene spillet har for samfunnet, men vi synes det er greit å legge bort spillet på Stortinget, sier Lunde.

DAGENS DOBBEL: – Jeg fikk både fanget zubat og gjort jobben min som rådgiver for Knut Arild Hareide, sier fotograf Emil André Erstad (KrF) om dette bildet - og røper med det hvilken side han står på i Pokémon-krangelen. Foto: EMIL ANDRÉ ERSTAD

– Hvorfor det?

– Stortinget er en nasjonalforsamling, ikke en lekeplass. Av respekt for bygningen er det fint om vi kan legge akkurat den aktiviteten til fritiden, sier Høyre-politikeren, som selv ikke har lastet ned Pokémon Go.

Men Solberg i Ap lar seg ikke overbevise så lett.

– Høyre er jo et konservativt parti – litt sånn vare på nye ting, kanskje. Jeg synes det bra at vi har et arbeidsmiljø med litt mer takhøyde, og at Stortinget følger med på trendene, sier han.

Arbeiderpartiets «gym»

De to partiene er uansett helt enige om at Pokémon Go representerer en positiv utvikling i teknologien, og flere av deres representanter skal være ivrige spillere.

For Arbeiderpartiet har det også blitt et prestisjeprosjekt å forsvare «gymen» på Youngstorget, like foran partikontoret.

– I Arbeiderpartiet er vi selvsagt alle på rødt lag i Pokémon Go-verden, og sammen med AUF sørger vi for å beskytte den «gymen» så godt vi kan. Arbeiderpartiet er opptatt av ny teknologi, og da må vi være det beste partiet i Pokémon, sier Solberg.

MORGENMØTE: Pokémon Go har blitt en vanlig del av møtene til Arbeiderpartiets stortingsgruppe. Foto: David Engmo VG

Publisert: 29.07.16 kl. 21:12 Oppdatert: 29.07.16 kl. 21:54

Les også